Posting system

ialah sistem pemindahan pemain besbol yang beroperasi antara Nippon Professional Baseball (NPB) di Jepun dan Major League Baseball (MLB) di Amerika Syarikat. Walaupun Perjanjian Pemain Amerika Syarikat–Jepun (*United States – Japanese Player Contract Agreement*) telah digubal pada tahun 1967 untuk mengawal perpindahan pemain NPB ke MLB, beberapa masalah mula timbul pada akhir tahun 1990-an. Antara isu utama ialah beberapa pasukan NPB kehilangan pemain bintang mereka tanpa sebarang pampasan, seperti yang berlaku apabila pemain terkenal Hideo Nomo dan Alfonso Soriano berpindah ke MLB selepas menggunakan kelemahan dalam kontrak untuk membatalkan perjanjian sedia ada. Selain itu, pemain NPB mempunyai kuasa rundingan yang sangat terhad sekiranya pasukan mereka memutuskan untuk menjual mereka kepada pasukan MLB tertentu, seperti yang berlaku kepada Hideki Irabu, yang dipindahkan ke pasukan MLB yang tidak menjadi pilihannya. Pada tahun 1998, perjanjian tersebut telah disemak semula bagi menangani kedua-dua isu tersebut, dan hasilnya dikenali sebagai "sistem penyerahan pemain" (*posting system*).

Di bawah sistem penyerahan pemain ini, apabila seorang pemain NPB 'diserahkan' (*posted*), pasukan NPB tersebut akan memaklumkan kepada Pesuruhjaya MLB, dan yuran penyerahan (*posting fee*) akan ditentukan berdasarkan jenis kontrak dan nilai kontrak yang ditandatangani oleh pemain berkenaan. Bagi kontrak liga kecil (minor league), yuran penyerahan ditetapkan pada kadar tetap 25% daripada nilai kontrak Bagi kontrak liga utama iaitu MLB, yuran tersebut ditentukan berdasarkan nilai kontrak sebenar yang akhirnya ditandatangani oleh pemain berkenaan dengan pasukan MLB. 

Selepas itu, pemain akan diberikan tempoh 30 hari untuk berunding dengan mana-mana pasukan MLB yang bersedia membayar yuran penyerahan kepada pasukan NPB. Jika pemain mencapai persetujuan kontrak dengan pasukan MLB dalam tempoh tersebut, pasukan NPB akan menerima yuran penyerahan sebagai bayaran pemindahan, dan pemain tersebut bebas untuk bermain di MLB. Namun begitu, jika tiada pasukan MLB mencapai persetujuan kontrak dengan pemain yang diserahkan, tiada yuran akan dibayar, dan hak pemain itu akan dikembalikan kepada pasukan NPB asalnya.

Proses ini menggantikan sistem lama, di mana MLB dahulu mengadakan lelongan senyap (*silent auction*). Pasukan-pasukan MLB akan mengemukakan tawaran tertutup tanpa had (*sealed, uncapped bids*) untuk mendapatkan hak rundingan eksklusif selama 30 hari dengan pemain tersebut. Dalam sistem itu, hanya pasukan MLB dengan tawaran tertinggi dibenarkan untuk berunding dengan pemain berkenaan.

Sehingga akhir tempoh penyerahan 2017–18, sebanyak 23 pemain NPB telah diserahkan melalui posting system. Daripada jumlah tersebut, seramai 12 pemain menandatangani kontrak MLB, empat pemain menandatangani kontrak liga kecil, lima pemain tidak berjaya menarik minat mana-mana pasukan MLB, dan dua pemain gagal mencapai persetujuan kontrak dalam tempoh rundingan 30 hari. Antara lima pemain terkenal yang berpindah ke MLB melalui sistem ini ialah Ichiro Suzuki, Daisuke Matsuzaka, Yu Darvish, Masahiro Tanaka dan Shohei Ohtani. Tiga pemain pertama tersebut menerima bidaan tinggi masing-masing sebanyak AS$13.125 juta, AS$51.1 juta, dan AS$51.7 juta.

Masahiro Tanaka merupakan pemain pertama yang diserahkan di bawah prosedur baharu (2013–2017), dengan yuran penyerahan maksimum AS$20 juta yang dibenarkan menurut peraturan tersebut. Shohei Ohtani pula menjadi pemain pertama yang diserahkan di bawah prosedur semasa, dan yuran penyerahan sebanyak AS$20 juta masih digunakan berdasarkan perjanjian sebelumnya (*grandfathered*). Sejak pelaksanaannya, sistem penyerahan pemain ini telah menerima kritikan daripada media dan pihak dalam industri besbol di kedua-dua negara, Jepun dan Amerika Syarikat terutama mengenai keadilan, ketelusan, dan faedah yang diterima oleh pemain serta pasukan terlibat.

## Sejarah
Pemain kelahiran Jepun pertama yang bermain dalam Major League Baseball (MLB) muncul pada tahun 1964, apabila pasukan Nankai Hawks dari Nippon Professional Baseball (NPB) menghantar tiga pemain pertukaran ke Amerika Syarikat untuk mendapatkan pengalaman dalam sistem liga kecil MLB. Salah seorang daripada mereka, Masanori Murakami (seorang pelempar), telah dinamakan sebagai Rookie Terbaik California League ketika bermain bersama Fresno Giants, iaitu pasukan kelas A kepada San Francisco Giants.

Pegawai eksekutif Giants tertarik dengan bakat Murakami dan pada 1 September 1964, beliau telah ditawarkan ke pasukan utama, menjadikannya pemain Jepun pertama yang bermain dalam MLB. Selepas Murakami menunjukkan prestasi yang baik sebagai pelempar gantian, pihak pengurusan Giants cuba menggunakan klausa dalam kontrak mereka dengan Hawks yang, menurut tafsiran mereka, memberi hak untuk membeli kontrak pemain pertukaran tersebut. Namun begitu, pihak NPB membantah, menyatakan bahawa mereka tidak berniat menjual kontrak Murakami kepada Giants dan bahawa pemain itu hanya dipinjamkan untuk musim 1964.

Selepas dua bulan kebuntuan, kedua-dua pihak akhirnya mencapai persetujuan di mana Giants akan memulangkan Murakami kepada Hawks selepas musim 1965. Maka, selepas bermain satu musim lagi bersama Giants, Murakami kembali ke Jepun dan menyertai semula Nankai Hawks. Insiden ini membawa kepada penubuhan Perjanjian Pemain Amerika Syarikat–Jepun (*United States–Japanese Player Contract Agreement*) pada tahun 1967, yang juga dikenali sebagai 'perjanjian kerja', antara MLB dan NPB. Perjanjian ini pada dasarnya menetapkan dasar 'tidak campur tangan' (*hands-off policy*) terhadap pemain antara kedua-dua liga.

### Masalah
Pegawai MLB dan NPB mewujudkan posting system sebagai tindak balas bersama terhadap tiga kes pada tahun 1990-an yang melibatkan pemain NPB berpindah ke MLB tanpa kawalan yang jelas.

Kes pertama berlaku pada musim sejuk tahun 1994, apabila pelempar Hideo Nomo, dengan bantuan ejennya Don Nomura, menjadi pemain kelahiran Jepun kedua yang bermain dalam MLB, 30 tahun selepas Masanori Murakami. Pada ketika itu, Nomo belum layak untuk status ejen bebas di Jepun, namun Nomura menasihatinya bahawa klausa simpanan (*reserve clause*) dalam Kontrak Pemain Seragam Jepun (*Japanese Uniform Players Contract*) hanya mengehadkan kawalan pasukannya, Kintetsu Buffaloes di dalam Jepun sahaja. Dengan menggunakan kelemahan undang-undang ini, Nomo bersara secara sukarela daripada NPB menamatkan kontraknya dengan Buffaloes, sekali gus mengelak dirinya daripada terikat dengan klausa simpanan dan membuka jalan untuk bermain dalam MLB. Beliau mengumumkan persaraannya daripada NPB pada akhir tahun 1994, dan kemudian menandatangani kontrak dengan Los Angeles Dodgers pada Februari 1995, di mana beliau memenangi anugerah Rookie Terbaik National League. Pada tahun berikutnya, Dodgers menandatangani Nomo dengan kontrak tiga tahun bernilai AS$4.3 juta, mengukuhkan lagi statusnya sebagai pemain Jepun terkemuka dalam MLB.

Pada awal tahun 1997, selepas beberapa bulan rundingan, pasukan San Diego Padres menandatangani satu perjanjian kerja dengan pasukan Chiba Lotte Marines yang memberikan Padres hak eksklusif untuk menandatangani seorang lagi pemain di bawah jagaan ejen Don Nomura, iaitu Hideki Irabu. Namun begitu, Irabu dan Nomura telah menyatakan dengan jelas bahawa Irabu hanya mahu menandatangani kontrak dengan New York Yankees. Walau bagaimanapun, Padres dan Marines memuktamadkan perjanjian tersebut tanpa berunding terlebih dahulu dengan Irabu. Persatuan Pemain Major League Baseball (MLBPA) memihak kepada Irabu, dengan menyatakan bahawa perjanjian itu mengetepikan hak dan kehendak pemain secara tidak adil. Namun demikian, Majlis Eksekutif MLB memutuskan bahawa Padres tidak melanggar sebarang peraturan sedia ada, maka ia secara sah memegang hak terhadap Irabu. Susulan keputusan itu, Irabu mempertimbangkan beberapa pilihan lain, termasuk terus bermain di NPB sehingga layak menjadi ejen bebas, atau membawa kes tersebut ke mahkamah Amerika Syarikat. Walau bagaimanapun, menjelang bulan Mei 1997, Padres akhirnya mengalah dan memindahkan hak Irabu kepada New York Yankees, yang kemudian menandatangani beliau dengan kontrak bernilai AS$12.8 juta untuk tempoh empat tahun.

Insiden terakhir yang mendorong pembentukan posting system berlaku pada tahun 1998, melibatkan pemain Alfonso Soriano, yang ketika itu bermain untuk Hiroshima Toyo Carp. Soriano berhasrat meninggalkan pasukan tersebut kerana tidak selesa dengan jadual latihan intensif di Jepun, selain permintaannya untuk kenaikan gaji daripada AS$45,000 (gaji minimum liga) kepada AS$180,000 setahun telah ditolak oleh pihak kelab. Seperti Hideo Nomo dan Hideki Irabu, Soriano mendapatkan bantuan ejen Don Nomura untuk menyelesaikan situasinya. Pada mulanya, Nomura cuba membatalkan kontrak Soriano dengan hujah bahawa Soriano masih bawah umur secara sah ketika menandatangani kontrak NPB, namun usaha itu gagal. Setelah itu, Nomura menasihati Soriano supaya bersara daripada NPB, seperti yang dilakukan oleh Nomo, bagi membolehkannya memulakan karier dalam MLB. Tindakan ini menyebabkan pihak pengurusan Hiroshima Carp mengambil langkah undang-undang dengan memfailkan injunksi terhadap Soriano dan menghantar surat amaran kepada semua pasukan MLB, menuntut agar mereka menghentikan sebarang rundingan dengan pemain tersebut. Pihak NPB pula mendakwa bahawa selepas kes Nomo, mereka secara dalaman telah meminda Kontrak Pemain (Player Contract) untuk memberi pasukan hak melarang pemain yang bersara secara sukarela daripada menandatangani kontrak baharu di tempat lain. Namun begitu, kerana MLB tidak pernah dirunding atau bersetuju dengan pindaan tersebut, Pesuruhjaya MLB Bud Selig pada 13 Julai 1998 mengisytiharkan bahawa Soriano diiktiraf sebagai ejen bebas, memaksa pihak Carp mengalah. Pada tahun yang sama, Soriano menandatangani kontrak lima tahun bernilai AS$3.1 juta dengan New York Yankees, sekali gus membuka jalan kepada kerjayanya di MLB.

### Penyelesaian
Pada tahun 1998, Pengurus Besar Orix BlueWave, Shigeyoshi Ino, telah menulis semula Perjanjian Pemain Amerika Syarikat–Jepun 1967 dan merangka sistem baharu yang dikenali sebagai posting system. Perjanjian baharu ini ditandatangani oleh Pesuruhjaya MLB, Bud Selig, dan Pesuruhjaya NPB, Hiromori Kawashima pada Disember 1998. Tujuannya adalah untuk menangani isu-isu yang timbul daripada kes Hideo Nomo, Hideki Irabu dan Alfonso Soriano, dengan memperkenalkan sistem bidaan. Melalui sistem ini, pasukan MLB akan membida pemain NPB, dan jumlah bidaan tersebut akan menjadi yuran perpindahan yang dibayar kepada pasukan NPB sebagai pampasan apabila pemain bintang mereka berpindah ke MLB.

Selain itu, pemain NPB turut diberikan hak untuk berunding secara langsung dengan pasukan MLB berkenaan terma kontrak baharu mereka. Sehingga musim 2013, perjanjian ini beroperasi berdasarkan tempoh tahunan, dan boleh ditamatkan oleh sama ada Pesuruhjaya MLB atau NPB, dengan notis penamatan sebelum 18 Jun setiap tahun.

Perjanjian baharu antara MLB dan NPB diumumkan pada 16 Disember 2013, dan berkuat kuasa serta-merta sehingga akhir musim 2016. Dalam perjanjian ini, sistem bidaan tertutup dimansuhkan dan digantikan dengan sistem rundingan terbuka, di mana mana-mana pasukan MLB boleh berunding dengan pemain yang diserahkan. Yuran penyerahan maksimum turut dihadkan kepada AS$20 juta. Perjanjian ini kemudian dilanjutkan untuk satu musim tambahan sementara rundingan bagi perjanjian baharu dijalankan.

Perjanjian semasa dicapai selepas musim 2017 MLB dan NPB, dan berkuatkuasa hingga 31 Oktober 2021, iaitu tarikh tamat Perjanjian Rundingan Kolektif MLB (CBA). Walau bagaimanapun, tidak semua peruntukan dilaksanakan serta-merta. Sebagai contoh, Hokkaido Nippon-Ham Fighters dibenarkan menetapkan yuran penyerahan sebanyak AS$20 juta, had maksimum di bawah perjanjian lama bagi pemain dua peranan Shohei Ohtani, yang diserahkan tidak lama selepas perjanjian baharu itu diluluskan.

Sejak tamat musim 2018 MLB dan NPB, yuran penyerahan pemain ditetapkan berdasarkan jenis kontrak yang ditandatangani pemain dan nilai keseluruhannya. Bagi pemain yang menandatangani kontrak MLB, yuran penyerahan akan dikira berdasarkan jumlah jaminan kewangan dalam kontrak awal mereka.
* 20% bagi AS$25 juta pertama,
* 17.5% bagi AS$25 juta berikutnya, dan
* 15% bagi sebarang jumlah melebihi AS$50 juta.
Sementara itu, bagi pemain yang menandatangani kontrak liga kecil, yuran perpindahan ditetapkan secara tetap sebanyak 25% daripada nilai kontrak tersebut.

Sistem ini hanya terpakai kepada pemain yang masih terikat kontrak dengan pasukan Jepun (NPB). Namun begitu, pemain yang telah berkhidmat selama sembilan musim atau lebih dalam NPB adalah dikecualikan daripada sistem ini. Ia tidak meliputi pemain ejen bebas atau pemain amatur yang belum pernah bermain dalam NPB. Antara pemain Jepun yang debut dalam MLB tanpa pernah bermain di NPB ialah Mac Suzuki, Micheal Nakamura, Kazuhito Tadano dan Junichi Tazawa. Selain itu, sistem ini tidak berfungsi secara timbal balik iaitu ia tidak mengawal perpindahan pemain MLB ke NPB, seperti dalam kes Alex Cabrera, yang berpindah daripada MLB ke liga Jepun.

## Proses
Apabila seorang pemain yang masih terikat kontrak dengan pasukan Nippon Professional Baseball (NPB) ingin bermain di Major League Baseball (MLB), dia mesti memberitahu pengurusan pasukannya dan memohon agar dia disediakan untuk posting system dalam tempoh penyerahan seterusnya; 1 November hingga 1 Mac sehingga musim 2013 dan 1 November hingga 1 Februari di bawah perjanjian semasa.

Pasukan NPB mempunyai hak untuk menolak permohonan ini, dan pemain tersebut tidak akan diserahkan. Jika pasukan bersetuju, pemain itu akan dibentangkan kepada Pesuruhjaya MLB, yang kemudian memberitahu semua pasukan MLB tentang pemain yang diserahkan. Dalam proses asal, MLB mengadakan lelong senyap selama empat hari, di mana pasukan MLB yang berminat mengemukakan bidaan bertutup dalam dolar AS kepada Pejabat Pesuruhjaya. Selepas empat hari berakhir, Pesuruhjaya menutup proses bidaan dan memberitahu pasukan NPB pemain itu tentang jumlah bidaan tertinggi, tanpa mendedahkan identiti pasukan yang membida. Pasukan NPB kemudian mempunyai empat hari untuk menerima atau menolak jumlah bidaan yang tidak boleh dirunding tersebut.

Jika bidaan ditolak, pasukan NPB mengekalkan hak ke atas pemain. Jika bidaan diterima, pasukan MLB yang berjaya diberikan hak eksklusif untuk merunding kontrak dengan pemain selama 30 hari. Jika persetujuan kontrak dicapai dalam tempoh itu, pasukan NPB menerima jumlah bidaan sebagai yuran pemindahan dalam lima hari bekerja. Pemain bebas bermain untuk pasukan MLB baru pada musim akan datang. Yuran pemindahan tidak dikira dalam jumlah gaji pasukan MLB, yang tertakluk kepada cukai mewah jika melebihi $155 juta. Jika tiada persetujuan dicapai, tiada bayaran dibuat dan hak pemain kembali kepada pasukan NPB. Pemain boleh memohon posting semula pada tahun berikutnya, dengan proses yang sama tanpa kelebihan kepada pasukan yang menang bidaan sebelumnya.

Berdasarkan proses semasa pula, pasukan NPB memberitahu Pesuruhjaya MLB mengenai pemain yang akan tersenarai ke dalam posting system. Yuran posting ditentukan berdasarkan nilai kontrak yang pemain tandatangani dengan pasukan MLB. Pemain mempunyai 45 hari untuk menandatangani kontrak dengan mana-mana pasukan MLB yang bersedia membayar yuran posting. Jika proses tandatangan berjaya, pasukan MLB membayar yuran posting kepada pasukan NPB; jika tidak, hak pemain kembali kepada pasukan NPB. Pemain yang tidak berjaya boleh memohon posting pada tahun berikutnya, dan proses diulang.

## Catatan

## Pautan luar
*What is a Japanese Posting System
*United States &ndash; Japanese Player Contract Agreement (posting system 1998–2013): English , Japanese